เศรษฐกิจจีนหดตัวธปท.ยันไม่น่าห่วง
ธปท.แจง การชะลอตัวของเศรษฐกิจจีนกระทบส่งออกไทยไม่มากนัก
18 เม.ย. 2555

ธปท.แจง การชะลอตัวของเศรษฐกิจจีนกระทบส่งออกไทยไม่มากนัก
นายทรงธรรม ปิ่นโต ผู้อำนวยการสำนักเศรษฐกิจมหาภาค ธนาคารแห่งประเทศไทย (ธปท.) กล่าวว่า การที่เศรษฐกิจของจีนขยายตัวในอัตราที่ชะลอลงในช่วงไตรมาสแรกปีนี้ โดยขยายตัวเพียง 6% เมื่อเทียบกับไตรมาสก่อนหน้านั้น มองว่าเศรษฐกิจจริงของจีนยังโตได้ ไม่เป็นปัจจัยน่าห่วงว่าจะกระทบต่อการส่งออกของไทยให้ลดลงมากนัก 
นายทรงธรรม กล่าวว่า การคาดการณ์ภาคส่งออกของไทย ธปท.ได้ประเมินรวมปัจจัยต่างๆ เข้าไปไว้หมดแล้ว และคาดการณ์ส่งออกว่าจะโตในระดับที่ต่ำอยู่แล้ว โดยน่าจะโตระดับ 7-8% เท่านั้น 
ทั้งนี้ เศรษฐกิจเอเชียรวมทั้งไทยมีการปรับตัวดีขึ้นอย่างต่อเนื่องตั้งแต่สหรัฐมีปัญหาเศรษฐกิจเมื่อปี 2551 และ 2552 ที่ผ่านมา โดยมีการค้าขายกันเองมากขึ้น มีการเพิ่มประสิทธิภาพในการแข่งขันและการผลิต ทำให้ได้รับผลกระทบจากการเปลี่ยนแปลงของเศรษฐกิจโลกที่ชะลอจากสหรัฐและยุโรปชะลอไม่รุนแรง 
สำหรับการปรับคาดการณ์การขยายตัวของเศรษฐกิจไทย ธปท.จะปรับตัวเลขคาดการณ์หรือไม่ ต้องติดตามดูข้อมูลจริงที่ออกมา และนำเสนอรายงานข้อมูลตัวเลขล่าสุดของเศรษฐกิจต่อคณะกรรมการนโยบายการเงิน (กนง.) ไปตามปกติ ในการประชุมวันที่ 2 พ.ค.นี้